text: Empusa (en grec antic Ἔμπουσα), era, segons la mitologia grega, un espectre del seguici de la deessa Hècate. Segons algunes versions era la seva pròpia filla.
  Pertanyia al món infernal i omplia la nit de terror. Li agradava passejar per paratges deserts, sobre tot quan hi havia lluna plena. Tenia la capacitat de presentar-se sota qualsevol forma i s'apareixia sobretot a les dones i a les criatures. La tradició diu que tenia un peu de bronze. S'alimentava de carn humana i sovint es presentava com una dona de gran bellesa per seduir els homes i menjar-se'ls o mossegar-los per beure'n la sang.
  Igual que les sirenes i altres criatures que barregen la monstruositat amb la bellesa, és un símbol de la temptació femenina i els perills que suposa (el concepte de vagina dentata). El seu origen sembla ser un mite de Palestina relacionat amb la filla de Lilith.